CELEX: 62007TN0049
Language: el
Date: 2007-02-20 00:00:00
Title: Υπόθεση T-49/07: Προσφυγή/αγωγή της 20ής Φεβρουαρίου 2007 — Fahas κατά Συμβουλίου

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/43
            
         Προσφυγή/αγωγή της 20ής Φεβρουαρίου 2007 — Fahas κατά Συμβουλίου
   (Υπόθεση T-49/07)
   (2007/C 95/90)
   Γλώσσα διαδικασίας: η γερμανική
   Διάδικοι
   
      Προσφεύγων/ενάγων: Sofiane Fahas (Milkendorf, Γερμανία) (εκπρόσωπος: δικηγόρος F. Zillmer)
   
      Καθού/εναγόμενο: Συμβούλιο της Ευρωπαϊκής Ενώσεως
   Αιτήματα του προσφεύγοντος/ενάγοντος
   Ο προσφεύγων/ενάγων ζητεί από το Πρωτοδικείο:
   
               —
            
            
               να ακυρώσει, καθόσον αφορούν τον προσφεύγοντα/ενάγοντα, την απόφαση 2002/848/EΚ, της 28ης Οκτωβρίου 2002, για την εφαρμογή του άρθρου 2, παράγραφος 3, του κανονισμού (EΚ) 2580/2001 και την κατάργηση της απόφασης 2002/460/EΚ, με την οποία το Συμβούλιο κατάρτισε ενημερωμένο κατάλογο των προσώπων, ενώσεων και οργανισμών, επί των οποίων εφαρμόζεται ο εν λόγω κανονισμός, και όλες τις εν τω μεταξύ εκδοθείσες αποφάσεις του Συμβουλίου της Ευρωπαϊκής Ενώσεως συμπεριλαμβανομένης της αποφάσεως 2006/1008/EΚ, της 21ης Δεκεμβρίου 2006, η οποία ισχύει έως σήμερα·
            
         
               —
            
            
               να κηρύξει μη εφαρμόσιμες ως προς τον προσφεύγοντα/ενάγοντα όλες τις προαναφερθείσες αποφάσεις, περιλαμβανομένης και της αποφάσεως 2006/1008/EΚ της 21ης Δεκεμβρίου 2006·
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στην καταβολή αποζημιώσεως στον προσφεύγοντα/ενάγοντα για τη ζημία που αυτός υπέστη, καθορίζοντας κατά την κρίση του το ποσό της αποζημιώσεως, το οποίο εντούτοις δεν δύναται να είναι κατώτερο των 2 000,00 ευρώ·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων/ενάγων βάλλει με την προσφυγή/αγωγή του κατά της αποφάσεως 2006/1008/EΚ (1) και κατά όλων των προγενεστέρων αποφάσεων, αρχής γενομένης από την απόφαση 2002/848/ΕΚ (2), καθόσον αυτός αναφέρεται ρητώς στα προσβαλλόμενα κείμενα.
   Προς θεμελίωση της προσφυγής/αγωγής του, ο προσφεύγων/ενάγων ισχυρίζεται ειδικότερα ότι το δικαίωμά του για άμυνα καθώς και το δικαίωμά του για αποτελεσματική έννομη προστασία προσβλήθηκαν. Επιπλέον, η απόφαση 2006/1008/EΚ δεν αιτιολογείται και, επομένως, αντίκειται στο άρθρο 253 EΚ.
   
      (1)  Απόφαση 2006/1008/EΚ του Συμβουλίου, της 28ης Οκτωβρίου 2002 για την εφαρμογή του άρθρου 2, παράγραφος 3, του κανονισμού (EΚ) 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας (ΕΕ L 379, σ. 123).
   
      (2)  Απόφαση 2002/848/EΚ του Συμβουλίου, για την εφαρμογή του άρθρου 2, παράγραφος 3, του κανονισμού (EΚ) 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας, και την κατάργηση της απόφασης 2002/460/EΚ (ΕΕ L 295, σ. 12).